Go bonala morutegi yono a ne a tlhaloganya molaetsa wa setshwantsho seo. Kwantle ga go okaoka o ne a tlhalosa sentle gore moagelani wa monna yo o gobetseng e ne e le mang: “Ke ene yo o mo diretseng ka kutlwelobotlhoko.” Go tswa foo Jesu a mo raya a re: “Tsamaya mme le wena o dire fela jalo.” (Luke 10:37) A bo e le setshwantsho se se tlhotlheletsang jang ne se se bontshang gore go nna moagelani wa mmatota go kayang! Setshwantsho sa ga Jesu se ka nna sa bo sa re tlhotlheletsa gore re ipotse jaana: ‘Nna ke moagelani yo o ntseng jang? A lotso kgotsa setšhaba se ke tswang mo go sone ke tsone tse di tlhotlheletsang tsela e ke tlhophang baagelani ka yone? A mabaka ano a dira gore ke se ka ka ikutlwa ke na le boikarabelo jo bo kalo jwa go thusa motho ope fela yo ke bonang a le mo bothateng? A ke dira sotlhe se nka se kgonang go nna moagelani yo o molemo?’